চন্দ্ৰশেখৰন জোচেফ বিজয়

চন্দ্ৰশেখৰন জোচেফ বিজয় (জন্ম ২২ জুন ১৯৭৪, বিজয় থালাপতি বা থালাপতি বিজয় নামেৰে পৰিচিত) এগৰাকী ভাৰতীয় ৰাজনীতিবিদ আৰু প্ৰাক্তন অভিনেতা যিয়ে ২০২৬ চনৰ মে' মাহৰ পৰা তামিলনাডুৰ নৱম মুখ্যমন্ত্ৰী হিচাপে কাৰ্যনিৰ্বাহ কৰি আছে। তেওঁ ৰাজনৈতিক দল তামিলাগা ভেট্টি কাজাগাম (TVK)ৰ প্ৰতিষ্ঠাপক আৰু সভাপতি। ৰাজনীতিত প্ৰৱেশ কৰাৰ পূৰ্বে তেওঁ তামিল চলচ্চিত্ৰৰ এজন আগশাৰীৰ অভিনেতা আৰু মাজে-মাজে নেপথ্য কণ্ঠশিল্পী আছিল।

১৯৮০ চনৰ দশকত শিশু অভিনেতা হিচাপে কেৰিয়াৰ আৰম্ভ কৰাৰ পিছত বিজয়ে তেওঁৰ পিতৃ এছ. এ. চন্দ্ৰশেখৰনৰ পৰিচালনাত নালাইয়্য থীৰ্পু (১৯৯২) ছবিৰ জৰিয়তে নায়ক হিচাপে আত্মপ্ৰকাশ কৰে। তেওঁ পুভে উনাক্কাগা (১৯৯৬), লাভ টুডে (১৯৯৭), কাধালুকু মাৰিয়াদাই (১৯৯৭) আৰু থুল্লাথা মানামুম থুল্লুম (১৯৯৯) ৰ দৰে ৰোমাণ্টিক ছবিৰ জৰিয়তে জনপ্ৰিয়তা অৰ্জন কৰে। ইয়াৰ পিছত তেওঁ থিৰুমালাই (২০০৩), গিলী (২০০৪) আৰু পক্কিৰী (২০০৭) ছবিৰ জৰিয়তে এজন একচন ষ্টাৰ হিচাপে পৰিগণিত হয়। ২০১০ চনৰ পৰা তেওঁ থুপ্পাক্কি (২০১২), কাথ্থি (২০১৪), মেৰ্ছাল (২০১৭), সৰকাৰ (২০১৮), মাষ্টাৰ (২০ ২০২১), লিঅ (২০২৩), আৰু দ্য গ্ৰেটেষ্ট অৱ অল টাইম (২০২৪) ৰ দৰে বৃহৎ বাণিজ্যিক সফলতা লাভ কৰা ছবিত অভিনয় কৰে, যিবোৰ সৰ্বাধিক উপাৰ্জন কৰা তামিল ছবিৰ ভিতৰত অন্যতম।

২০২৪ চনৰ ফেব্ৰুৱাৰী মাহত বিজয়ে চলচ্চিত্ৰৰ পৰা অৱসৰ আৰু ৰাজনীতিত প্ৰৱেশৰ কথা ঘোষণা কৰে। তেওঁ TVK প্ৰতিষ্ঠা কৰে, যিয়ে ২০২৬ চনৰ তামিলনাডু বিধানসভা নিৰ্বাচনত ১০৮খন আসন লাভ কৰে। একক সৰ্ববৃহৎ দল হিচাপে আত্মপ্ৰকাশ কৰি TVK-ই তামিলনাডুৰ ৰাজনীতিত আধা শতিকা জোৰা DMK–AIADMK-ৰ দ্বৈত আধিপত্য ভংগ কৰে। কেইবাটাও সৰু দলৰ সমৰ্থনত বিজয় ২০২৬ চনৰ ১০ মে'ত মুখ্যমন্ত্ৰী হয়।

প্ৰাৰম্ভিক জীৱন, পৰিয়াল আৰু শিক্ষা

জোচেফ বিজয় চন্দ্ৰশেখৰৰ জন্ম ১৯৭৪ চনৰ ২২ জুনত তামিলনাডুৰ মাদ্ৰাজত হৈছিল। তেওঁৰ পিতৃ এছ. এ. চন্দ্ৰশেখৰন এজন চলচ্চিত্ৰ পৰিচালক আৰু মাতৃ শোভা চন্দ্ৰশেখৰ এগৰাকী নেপথ্য কণ্ঠশিল্পী। তেওঁৰ পিতৃ এজন কেথলিক খ্ৰীষ্টান আছিল আৰু মাতৃ এগৰাকী হিন্দু ধৰ্মাৱলম্বী। বিজয়ৰ বিদ্যা নামৰ এগৰাকী ভগ্নী আছিল, যাৰ মাত্ৰ দুবছৰ বয়সতে মৃত্যু হৈছিল। বিজয়ে প্ৰাথমিক শিক্ষা কডাম্বাক্কামৰ ফাতিমা স্কুলত আৰু পৰৱৰ্তী সময়ত বিৰুগাম্বাক্কামৰ বাললোক স্কুলত লাভ কৰিছিল। তেওঁ লয়লা কলেজৰ পৰা দৃশ্যমান যোগাযোগ (Visual Communication) বিষয়ত স্নাতক ডিগ্ৰীৰ বাবে অধ্যয়ন কৰিছিল, কিন্তু অভিনয় জীৱনত মনোনিবেশ কৰিবলৈ তেওঁ আধাতে কলেজ ত্যাগ কৰে।

ব্যক্তিগত জীৱন

বিবাহ, সম্পৰ্ক আৰু বন্ধুত্ব

বিজয়ে ১৯৯৯ চনৰ ২৫ আগষ্টত শ্ৰীলংকাত জন্মগ্ৰহণ কৰা ব্ৰিটিছ তামিল মূলৰ এক আঢ্যৱন্ত ব্যৱসায়ী পৰিয়ালৰ কন্যা সংগীতা সোৰ্ণালিংগমৰ সৈতে বিবাহপাশত আৱদ্ধ হয়। কালামেল্লাম কাথিৰুপ্পেন (১৯৯৭) ছবিৰ শ্বুটিঙৰ সময়ত সংগীতাই বিজয়ক এজন অনুৰাগী হিচাপে লগ পাইছিল আৰু পৰৱৰ্তী সময়ত দুই পৰিয়ালৰ সন্মতিমৰ্মে তেওঁলোকৰ বিবাহ সম্পন্ন হয়। তেওঁলোকৰ দুটি সন্তান আছে: এজন পুত্ৰ (জেছন সঞ্জয়) আৰু এগৰাকী কন্যা (দিব্য ছাশা)। জেছন সঞ্জয় এজন নৱাগত চলচ্চিত্ৰ পৰিচালক যিয়ে চিগমা ছবিৰ জৰিয়তে পৰিচালক হিচাপে আত্মপ্ৰকাশ কৰিব আৰু ইয়াৰ পূৰ্বে তেওঁ পিতৃৰ সৈতে ভেট্টাইক্কাৰন ছবিত অভিনয় কৰিছিল; আনহাতে দিব্য ছাশায়ো পিতৃৰ সৈতে থেৰী ছবিত অভিনয় কৰিছিল। অভিনেত্ৰী তৃষা কৃষ্ণনৰ সৈতে বিজয়ক এটা অনুষ্ঠানত দেখা পোৱাৰ পিছত এই আৱেদনে সংবাদ মাধ্যমৰ বিশেষ দৃষ্টি আকৰ্ষণ কৰে।

পাৰ্শ্ব অভিনেতা সঞ্জীৱ ভেংকট, শ্ৰীমান আৰু শ্ৰীনাথ কলেজীয়া দিনৰ পৰাই বিজয়ৰ অন্তৰংগ বন্ধু আৰু তেওঁলোকৰ কেইবাখনো ছবিত বিজয়ৰ সৈতে অভিনয় কৰিছে। নেপথ্য কণ্ঠশিল্পী এছ. এন. সুৰেন্দৰ বিজয়ৰ মোমায়েক; আনহাতে অভিনেতা তথা ক্ৰিকেটাৰ বিক্ৰান্ত বিজয়ৰ এজন সম্পৰ্কীয় ভাতৃ, যদিও তেওঁলোকে একেলগে কোনো ছবিত কাম কৰা নাই। তামিলনাডুৰ প্ৰাক্তন উপ-মুখ্যমন্ত্ৰী উদয়নিধি ষ্টালিন, যিয়ে বিজয়ৰ ছবি কুৰুভি প্ৰযোজনা কৰিছিল, তেওঁ বিজয়ক শৈশৱৰ পৰাই "এজন ঘনিষ্ঠ বন্ধু" বুলি অভিহিত কৰিছিল। বিজয়ৰ তামিলাগা ভেট্টি কাজাগামে উদয়নিধিৰ পিতৃ তথা তামিলনাডুৰ তদানীন্তন মুখ্যমন্ত্ৰী এম. কে. ষ্টালিনৰ বিৰুদ্ধে নিৰ্বাচনী প্ৰতিদ্বন্দ্বিতা আৰু প্ৰচাৰ চলোৱাৰ পিছত তেওঁলোক দুয়ো ৰাজনৈতিক প্ৰতিদ্বন্দ্বী হৈ পৰে।

সম্পত্তি আৰু উপাৰ্জন

বিজয় তামিল চলচ্চিত্ৰৰ সৰ্বাধিক দৰমহা পোৱা অভিনেতাসকলৰ ভিতৰত অন্যতম। ২০২৬ চনৰ মাৰ্চ মাহৰ তথ্য অনুসৰি বিজয়ৰ মুঠ সম্পত্তিৰ পৰিমাণ আছিল ৬২৫ কোটি টকাতকৈও অধিক। তেওঁ বিষ্ট ছবিখনৰ বাবে ১০০ কোটি টকা আৰু ৱাৰিছু ছবিখনৰ বাবে আনুমানিক ১২০ কোটিৰ পৰা ১৫০ কোটি টকা দৰমহা হিচাপে লাভ কৰিছিল। ২০২৩ চনত প্ৰকাশিত খবৰ অনুসৰি তেওঁ দ্য গ্ৰেটেষ্ট অৱ অল টাইম ছবিখনৰ বাবে ২০০ কোটি টকা লাভ কৰি ভাৰতৰ সৰ্বাধিক দৰমহা পোৱা অভিনেতাসকলৰ মাজত স্থান লাভ কৰে।

কৰ সম্পৰ্কীয় আইনী বিবাদ

২০১৫ চনত আয়কৰ বিভাগে অভিনেতা বিজয়ৰ বাসগৃহত তালাচী চলাইছিল, যাৰ ফলত ২০১৫–১৬ বিত্তীয় বৰ্ষৰ বাবে অতিৰিক্ত ১৫ কোটি টকাৰ আয় প্ৰকাশ পাইছিল, য'ত পুলি চলচ্চিত্ৰৰ সৈতে জড়িত ধনো অন্তৰ্ভুক্ত আছিল। যদিও বিজয়ে প্ৰকাশিত ধনৰ ওপৰত কৰ দিছিল, বিভাগে পিছলৈ আয়কৰ আইনৰ ধাৰা 271AAB(1) ৰ অধীনত ১.৫ কোটি টকাৰ জৰিমনা বিহে। বিজয়ে ২০২২ চনত মাদ্ৰাছ উচ্চ ন্যায়ালয়ত এই জৰিমনাক প্ৰত্যাহ্বান জনাইছিল। ২০২৫ চনলৈকে এই বিষয়টো বিচাৰধীন হৈ আছে আৰু জৰিমনা আদায়ৰ বিৰুদ্ধে অন্তৱৰ্তীকালীন সুৰক্ষা প্ৰদান কৰা হৈছে।

২০২০ চনৰ ৫ ফেব্ৰুৱাৰীত আয়কৰ বিভাগে কৰ ফাঁকিৰ সন্দেহ আৰু স্থাৱৰ সম্পত্তিৰ বিনিয়োগৰ ওপৰত ভিত্তি কৰি চেন্নাইত বিজয়ৰ বাসগৃহত অভিযান চলায়। পৰৱৰ্তী সময়ত বিষয়াসকলে জনায় যে অভিযানত বিশেষ একো পোৱা নগ'ল। ২০২১ চনৰ ১৩ জুলাইত মাদ্ৰাছ উচ্চ ন্যায়ালয়ে ব্ৰিটেইনৰ পৰা আমদানিকৃত তেওঁৰ ৰোলছ-ৰয়েচ ঘষ্ট (Rolls-Royce Ghost) গাড়ীখনৰ প্ৰৱেশ কৰ ৰেহাই বিচাৰি বিজয়ে দাখিল কৰা আবেদন খাৰিজ কৰে আৰু ১ লাখ টকাৰ জৰিমনা বিহে। অৱশ্যে পিছলৈ ন্যায়ালয়ে পূৰ্বৰ নিৰ্দেশত স্থগিতাদেশ জাৰি কৰে আৰু ২০২২ চনৰ ১৫ জুলাইত ঘোষণা কৰে যে কোনো জৰিমনা আৰোপ কৰা নহ'ব।

সন্মান আৰু বঁটা

১৯৯৮ চনত তামিলনাডু চৰকাৰে বিজয়ক কালাইমামানি বঁটা প্ৰদান কৰে। চলচ্চিত্ৰ জগতত তেওঁৰ কৃতিত্বৰ বাবে ২০০৭ চনত ড° এম.জি.আৰ. বিশ্ববিদ্যালয়ৰ পৰা তেওঁ সন্মানীয় ডক্টৰেট ডিগ্ৰী লাভ কৰে। তেওঁ নিজৰ অভিনয়ৰ বাবে আন বহুতো বঁটা আৰু সন্মান লাভ কৰিছে। মেৰ্ছাল ছবিত কৰা অভিনয়ৰ বাবে তেওঁক আন্তঃৰাষ্ট্ৰীয় প্ৰাপ্তি স্বীকৃতি বঁটা (IARA)-ত ২০১৮ চনৰ শ্ৰেষ্ঠ আন্তঃৰাষ্ট্ৰীয় অভিনেতাৰ বঁটা প্ৰদান কৰা হয়।

সংবাদ মাধ্যমত

থালাপাথি হিচাপে অভিহিত বিজয়ৰ ভাৰতত এক বুজনসংখ্যক অনুৰাগী আছে। নিউজ ১৮-এ বিজয়ক এজন "বহুমুখী অভিনেতা" আৰু এজন "অসাধাৰণ নেপথ্য গায়ক, নৃত্যশিল্পী আৰু সমাজহিতৈষী" বুলি বৰ্ণনা কৰিছে। তেওঁৰ নৃত্যৰ বাবে তেওঁ প্ৰশংসা বুটলিছে, দ্য টাইমছ অৱ ইণ্ডিয়াই তেওঁৰ নৃত্যৰ ভঙ্গীবোৰক "শক্তিশালী আৰু অনায়াস" বুলি অভিহিত কৰিছে। তেওঁৰ অভিনয় দক্ষতাৰ বাবেও তেওঁ প্ৰশংসিত হৈছে; জী মিডিয়াই ৰিপৰ্ট কৰিছে যে "বিজয়ে তেওঁৰ অভিনয় আৰু পৰ্দাৰ উপস্থিতিৰে দৰ্শকক বিহিত কৰিছিল"।

২০১২ চনত ৰেডিফ ডট কমৰ "শ্ৰেষ্ঠ তামিল অভিনেতা"ৰ তালিকাত বিজয় দ্বিতীয় স্থানত আছিল। ২০১২ চনৰ পৰা ২০১৯ চনলৈকে তেওঁ ফৰ্বছ ইণ্ডিয়াৰ চেলিব্ৰিটি ১০০ তালিকাত কেইবাবাৰো স্থান লাভ কৰিছিল, আৰু ২০১৮ চনত তেওঁ ২৬তম স্থানত উপনীত হৈছিল। ২০২০ চনত তেওঁ আছিল টুইটাৰত সৰ্বাধিক চৰ্চিত দক্ষিণ ভাৰতীয় অভিনেতাৰ ভিতৰত তৃতীয়গৰাকী আৰু ২০২১ চনত তেওঁ একেখন তালিকাতে শীৰ্ষস্থান দখল কৰিছিল। ২০১৯ চনত কন্যাকুমাৰীৰ এটি সংগ্ৰহালয়ত বিজয়ৰ এক মমৰ মূৰ্তি উন্মোচন কৰা হৈছিল। ২০২৩ চনত ইষ্টাৰ্ণ আই আলোচনীত এছিয়াৰ বিশ্বব্যাপী চেলিব্ৰিটিসকলৰ ভিতৰত বিজয় অষ্টম স্থানত আছিল। ২০২৩ চনত ইণ্ডিয়ান ইনষ্টিটিউট অৱ হিউমেন ব্ৰেণ্ডছে কৰা এক গৱেষণা অনুসৰি বিজয় দক্ষিণ ভাৰতৰ সৰ্বাধিক বজাৰমূল্য থকা চেলিব্ৰিটিসকলৰ ভিতৰত এজন আছিল। ২০২৪ চনত আইএমডিবি (IMDb)-ৰ ১০০গৰাকী সৰ্বাধিক দৰ্শন কৰা ভাৰতীয় তাৰকাৰ তালিকাত তেওঁৰ স্থান আছিল ৩৫তম। একে বছৰতে তেওঁ ইষ্টাৰ্ণ আইৰ শীৰ্ষ ৫০ এছিয়ান তাৰকাৰ তালিকাত ষষ্ঠ স্থান লাভ কৰে।

নিৰ্বাচনী ইতিহাস

তামিলনাডু বিধানসভা
নিৰ্বাচন
বিধানসভা
সমষ্টি
ৰাজনৈতিক দল
ফলাফল
ভোটৰ শতাংশ
প্ৰতিদ্বন্দ্বী
প্ৰাৰ্থী
ৰাজনৈতিক দল
ভোটৰ শতাংশ
২০২৬১৭শপেৰাম্বুৰতামিলাগা ভেট্টি কাজাগামrowspan=2 rowspan=2 ৫৮.৮৯% আৰ. ডি. শেখৰডিএমকে ৩২.৬১%
ত্ৰিচী পূব ৫০.০৭% ইনিগো এছ. ইৰুধায়ৰাজ ডিএমকে ৩৫.০৫%

তথ্যসূত্ৰ

বাহ্যিক সংযোগ